Document ID: 32014D0226

NÕUKOGU RAKENDUSOTSUS,
14. aprill 2014,
milles käsitletakse audiovisuaalse ühistoodangu suhtes kohaldamisaja pikendamist vastavalt ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu kultuurikoostöö protokolli artiklile 5
(2014/226/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse nõukogu 16. septembri 2010. aasta otsuse 2011/265/EL (ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepingu Euroopa Liidu nimel allkirjastamise ja selle ajutise kohaldamise kohta) (1) artikli 4 lõiget 1,
võttes arvesse Euroopa Komisjoni ettepanekut
ning arvestades järgmist:
(1)
Ühelt poolt Euroopa Liidu ja selle liikmesriikide ning teiselt poolt Korea Vabariigi vaheline vabakaubandusleping (2) (edaspidi „leping”) allkirjastati 6. oktoobril 2010. Lepingule lisatud kultuurikoostöö protokolli (edaspidi „protokoll”) artikliga 1 luuakse koostööraamistik, mille kohaselt teevad lepinguosalised koostööd kultuuritegevuse, -toodete ja -teenuste vahetamise hõlbustamiseks, sealhulgas audiovisuaalsektoris.
(2)
Otsusega 2011/265/EL on lepingut alates 1. juulist 2011 osaliselt ajutiselt kohaldatud vastavalt selle artikli 15.10 lõikele 5, eeldusel et leping sõlmitakse hilisemal kuupäeval.
(3)
Vastavalt otsuse 2011/265/EL artiklile 3 on protokolli artiklit 5 seoses audiovisuaalse ühistoodanguga ajutiselt kohaldatud, välja arvatud selle lõiget 2.
(4)
Kooskõlas otsuse 2011/265/EL artikli 4 lõikega 1 teatab komisjon Koreale liidu kavatsusest mitte pikendada lepinguosaliste asjaomaste kohaliku ja piirkondliku kultuurilise sisu edendamise kavade audiovisuaalse ühistoodangu suhtes kohaldamisaega vastavalt protokolli artiklile 5 ja kooskõlas selle artikli 5 lõikega 8, välja arvatud juhul, kui nõukogu otsustab komisjoni ettepanekul neli kuud enne kohaldamisaja lõppu seda pikendada. Kui nõukogu otsustab otsuse 2011/265/EL artikli 4 lõike 1 alusel kohaldamisaega pikendada, tuleb pikendatud kohaldamisaja lõpus uuesti täita teatamiskohustust. Kohaldamisaja pikendamise otsustab nõukogu ühehäälselt.
(5)
Protokolli artikli 3 lõike 5 kohaselt moodustatud liidu nõuanderühm andis 25. septembril 2013 kohaldamisaja pikendamisele oma nõusoleku vastavalt protokolli artikli 5 lõike 8 punktile a.
(6)
Nõukogu on nõus lepinguosaliste asjaomaste kohaliku ja piirkondliku kultuurilise sisu edendamise kavade audiovisuaalse ühistoodangu suhtes kohaldamisaja pikendamisega vastavalt protokollile.
(7)
Käesolev otsus ei tohiks mõjutada liidu ja liikmesriikide vastavaid pädevusi,
ON VASTU VÕTNUD KÄESOLEVA OTSUSE:
Artikkel 1
Lepinguosaliste asjaomaste kohaliku ja piirkondliku kultuurilise sisu edendamise kavade audiovisuaalse ühistoodangu suhtes kohaldamise aega pikendatakse vastavalt protokolli artikli 5 lõigetele 4, 5, 6 ja 7 kolmeks aastaks 1. juulist 2014 kuni 30. juunini 2017.
Artikkel 2
Käesolev otsus jõustub selle vastuvõtmise päeval.
Luxembourg, 14. aprill 2014

Labels: 12
18
3
5